Tulli joutui turvautumaan poikkeuksellisiin viestintäkeinoihin epäilijät vakuuttaakseen. Halla-aho pitää levinnyttä disinformaatiota ”epäoleellisena” asiana.

Jussi Halla-aho kutsui Helsinki-Vantaan lentoaseman viranomaisharjoitusta ”hassuksi yhteensattumaksi” vahvistamattomiin tietoihinsa nähden. ALL OVER PRESS JA KUVAKAAPPAUS TWITTERISTÄ

Suomalaiseen viranomaisharjoitukseen kohdistui tiistain ja keskiviikon aikana merkittävä disinformaatiokampanja, kertoo Tullin viestintäjohtaja Mika Parkkonen.

– Puhutaan tuhansista viesteistä ja keskusteluketjuista. Kokonaisuutta voi varmasti kutsua disinformaatioksi, johon Tulli joutui tahtomattaan osalliseksi, Parkkonen kertoo.

– Kyllä tämä on suurin disinformaatiotapaus, johon Tulli on joutunut minun virkamiesurani aikana. Ja oikeastaan ensimmäinen näin iso disinformaatiotapaus.

Parkkonen on toiminut Tullin viestintäjohtajana helmikuusta 2014 lähtien.

Harhaanjohtavat tiedot liittyivät Tullin ja kahdeksan muun toimijan yhteisharjoitukseen Helsinki-Vantaan lentoasemalla keskiviikkona.

Tulli tiedotti tiistaina, että se järjestää keskiviikkoaamuna lentokentällä biologisiin uhkiin liittyvän harjoituksen yhdessä Rajavartiolaitoksen, poliisin, Terveyden ja hyvinvoinnin laitoksen, sosiaali- ja terveysministeriön, Helsingin ja Uudenmaan sairaanhoitopiirin, Vantaan kaupungin, Finavian sekä Liikenne- ja viestintäviraston kanssa.

Syystä tai toisesta harjoituksen alettiin verkossa vihjailla liittyvän suomalaisten mahdolliseen kotiuttamiseen al-Holin leiriltä Syyriasta. Leirillä oleilee tiettävästi noin kymmenen terrorijärjestö Isisin alueilta sinne tuotua suomalaisnaista ja heidän noin 30 lastaan, joiden tuomisesta Suomeen on käyty kuukausien ajan kiivasta poliittista debattia.

– Tulli ei suoraan liity ihmisten maahantuloon tai tänne tuomiseen, mutta silti Tulli siihen yhdistettiin, meidän mielestämme oudolla tavalla, Parkkonen toteaa.

Hän ei osaa sanoa disinformaatioviestien tarkkaa lukumäärää, mutta keskustelua on käyty Tullin sosiaalisen median alustoilla sekä harjoitukseen liittyvien aihetunnisteiden ympärillä. Viestimassaa on käynyt läpi Tullin pysyvä ”somemiehitys”.

Yhdeksän viranomaistahoa harjoitteli keskiviikkoaamuna Helsinki-Vantaan lentoasemalla. FANNI PARMA

”Hassu yhteensattuma”

Eriskummalliset epäilyt sosiaalisessa mediassa saivat epäilemättä vauhtia perussuomalaisten puheenjohtajan Jussi Halla-ahon puheista. Halla-aho sanoi tiistaina Uutissuomalaisen haastattelussa, että al-Holin suomalaiset oltaisiin siirtämässä Suomeen kuluvan viikon aikana.

– Minulla on tietoa, jonka todenperäisyyttä en pysty vahvistamaan tällä hetkellä. Niiden tietojen mukaan al-Holin leirillä olevat Isis-taistelijoiden perheenjäsenet oltaisiin tuomassa yhtenä joukkona charter-lennolla Suomeen, Halla-aho kertoi Uutissuomalaiselle.

Yle kertoi puolestaan tiistaina lähteeseensä vedoten, että naiset ja lapset oltaisiin tuomassa erissä tilauslennoilla Suomeen.

Halla-ahon väite kiistettiin ulkoministeriön viestinnästä, ja Ylelle ulkoministeriö sanoi, ettei tällä hetkellä käynnissä ole mitään operaatiota. Myös ulkoministeri Pekka Haavisto (vihr) sanoi tiedotustilaisuudessa keskiviikkona, ettei minkäänlaista hakuoperaatiota ole nyt tulossa. Teknistä valmistelua asian tiimoilta on tosin hänen mukaansa tehty jo kesästä lähtien.

Halla-aho oli tosin lyönyt vettä myllyyn jo tiistai-iltapäivänä, kun hän yhdisti Twitterissä vihjaamansa al-Hol-kotiutusoperaation juuri Tullin harjoitukseen Helsinki-Vantaan lentoasemalla.

– Jos lentokentällä näkyy huomenna kummia juttuja ja erilaisia viranomaisia, kyse on vain ”biologisiin uhkiin” liittyvästä harjoituksesta. Muistakaa se, Halla-aho tviittasi tiistaina Tullin tiedotelinkin kera.

– Hassu yhteensattuma tuo harjoitus, kun viime viikolla liikkui epävirallisissa kanavissa tietoja, että juuri keskiviikkona odoteltaisiin tilauskonetta Erbilistä, hän jatkoi Irakin kurdialueella sijaitsevaan lentoasemaan viitaten.

Halla-aholla on Twitterissä julkinen tili ja yli 30 000 seuraajaa.

Kuvattiin someen

Lopulta sosiaalisen median kohina vaikutti myös itse harjoitukseen keskiviikkoaamuna.

Tulli tarkensi jo tiistai-iltapäivänä harjoituksen aihetta Twitterissä usealla viestillä ja tviittasi lopulta iltakuuden jälkeen:

– Harjoituksen läpinäkyvyyden lisäämiseksi jaamme huomenna videota ja kuvaa harjoituksesta klo 9 alkaen.

Parkkonen sanoo, että päätös järeämmästä viestinnästä tehtiin, koska harjoituksen ympärillä oli ”niin paljon kohua sosiaalisessa mediassa”.

Viittaatteko ”kohulla” esimerkiksi Jussi Halla-ahon tviittiin?

– No, ylipäätään siihen, miten tälle harjoitukselle annettiin erilaisia merkityksiä. Halusimme näyttää, mistä on kysymys, ja vielä siten, että jokainen katselija voi itse päätellä, mistä on kysymys, Parkkonen toteaa.

Mitä mieltä olette siitä, että eduskuntapuolueen puheenjohtaja tällä tavoin julkisesti vihjailee harjoituksen tarkoituksesta?

– Ei minulla siihen ole yhtään mitään mielipidettä.

Harjoituksesta julkaistiin lopulta Twitterissä kolme videota ja 16 kuvaa saateteksteineen. Tviiteissä kerrottiin esimerkiksi harjoituksen etenemisestä ja osallistujista. Materiaalin tuotti kaksi viestintähenkilöä, jotka olisivat joka tapauksessa olleet mukana seuraamassa harjoitusta.

Parkkosen mukaan koko harjoitus sujui lopulta ”aivan ennakkosuunnitelmien mukaisesti”. Tiedossa ei ole, että ketään olisi tuotu ulkomailta Suomeen harjoituksen varjolla.

(Juttu jatkuu tviittien jälkeen...)

”Epäoleellista”

Iltalehti tavoitti keskiviikkoiltana Jussi Halla-ahon tekstiviestitse kommentoimaan harjoitusta ja disinformaatiota sen ympärillä.

– Onko hätä kääntää huomio johonkin epäoleelliseen? on hänen ensimmäinen reaktionsa Iltalehden kysymyksiin.

– Ylen näkemät dokumentit tosiaan paljastavat, että tällä viikolla piti olla lento, mutta sitä on nähtävästi siirretty, Halla-aho kuitenkin jatkaa Ylen uutiseen viitaten.

Disinformaatioasiaa hän ei aluksi kommentoi lainkaan.

– Miltä osin sitä pitäisi kommentoida? Tällä hetkellä olisin enemmän huolissani viranomaisten (ja ministereiden) antamasta disinformaatiosta. Salailu ja jatkuva kiinnijääminen antaa huhuille siivet, Halla-aho viestii.

Kaduttaako vihjailu viranomaisoperaation todellisesta tarkoituksesta, koska Twitter-viestisi eittämättä saavat paljon julkisuutta ja mahdollisesti vauhdittavat disinformaation syntyä?

– En muista väittäneeni mitään. Kiinnitinpä huomiota hauskaan yhteensattumaan, Halla-aho sanoo.

Kysymykseen kotiutuslentoon liittyvien tietojensa alkuperästä hän ei kommentoi mitään.